એવું જોવામાં આવ્યું છે કે અમૂક લોકો માટે કસમ તે વારંવાર જરૂરત વગર બોલવાની પરિભાષા છે (તકિયા-કલામ છે.) અમૂક લોકો પોતાના બચાવ માટે કોઇ સત્યતા ન હોવાના કારણે કસમો ઉપર ઉતરી આવે છે. અમૂક લોકો લાગણીના આવેશમાં આવી જઇને વગર સમજ્યે કસમ ખાવા માંડે છે. તેઓ તે પણ નથી જાણતા કે તેઓએ કઇ વાત ઉપર કસમ ખાધી છે. ખરેખર તો તેઓએ કરેલી વાત ઉપર ભરોસો નથી હોતો. આ રીતે વારંવાર કસમ ખાનારાઓની માત્ર વિશ્ર્વસનિયતા ઓછી નથી થઇ જતી બલ્કે ખુદ તે બીજાઓનો વિશ્ર્વાસ ગુમાવી દે છે જે તેની સંપૂર્ણ લાયકાત ઉપર ખુબજ ખરાબ રીતે અસર કરે છે. પરિણામે તેને દરેક ક્ષેત્રમાં નિષ્ફળતા મળે છે. આ ભયંકર હરામ કામથી બચાવવા માટે ઇમામ સાદિક (અ.સ.) એ ઝવ્વાર માટે તેને અયોગ્ય ગણ્યું કે તે આ ટેવને અપનાવીને જેની ઝીયારત માટે ગયો છે કદાચ તેના ઉપરથી તેનો વિશ્ર્વાસ ઉડી ન જાય.